PRAVNO SHVATANJE UPRAVNOG ODJELJENJA VRHOVNOG SUDA FEDERACIJE BIH OD  15.04.2024. GODINE


Za oblast penzijskog i invalidskog osiguranja postupak medicinskog vještačenja pokreće nadležna služba penzijskog i invalidskog osiguranja, pa se toj Službi, kao podnosiocu zahtjeva, dostavlja nalaz, ocjena i mišljenje nakon obavljenog medicinskog vještačenja.

Za određenu oblast postupak medicinskog vještačenja se može pokrenuti i na lični zahtjev, pa se samo u tom slučaju nalaz, ocjena i mišljenje (sa pravom prigovora) dostavlja licu čije medicinsko vještačenje se vrši.

Pravilnik o jedinstvenim kriterijima i pravilima postupka medicinskog vještačenja zdravstvenog stanja („Službene novine Federacije BiH”, broj: 63/21) će se primjenjivati na zahtjeve za medicinsko vještačenje podnesene nakon njegovog stupanja na snagu, dok će se na zahtjeve za medicinsko vještačenje podnesene do njegovog stupanja na snagu primjenjivati Pravilnik o kriterijima i postupku medicinskog vještačenja zdravstvenog stanja („Službene novine Federacije BiH”, broj 6/10).





